b'\n_START_ARTICLE_\n\xc5\xbdlezni me\xc5\xa1i\xc4\x8dek\n_START_PARAGRAPH_\n\xc5\xbdlezni me\xc5\xa1i\xc4\x8dki ali pankreasni acinusi tvorijo eksokrini del trebu\xc5\xa1ne slinavke (pankreasa). Sestavljeni so iz 40-50 acinarnih celic, ki dajejo ovalno ali okroglo obliko acinusov, ter 3-4 centroacinarnih celic, ki obdajajo svetlino oz. lumen acinusov. Eksokrini del organa tvori dnevno okoli 1.200 ml pankreati\xc4\x8dnega soka, ki se preko pankreasnega ali Santorinijevega voda (ductus pancreaticus) izlo\xc4\x8da v dvanajstnik.\n_START_SECTION_\nAcinarne celice\n_START_PARAGRAPH_\nAcinarne celice so piramidno ali izoprizmatsko oblikovane celice z vrhom (apeksom) obrnjenim proti svetlini. Citoplazma je bazofilna zaradi visoke koncentracije ribonukleoproteinov v gladkem endoplazemskem retikulumu. V vrhnjem (apikalnem) delu so prisotna sekretorna ali zimogena zrnca, v katerih so predstopnje (prekurzorji) prebavnih encimov. Med sabo so povezane s tesnimi stiki ali prile\xc5\xbenimi stiki._NEWLINE_Na bazalni membrani so prisotni receptorji za hormona holecistokinin in gastrin ter \xc5\xbeiv\xc4\x8dni prena\xc5\xa1alec (nevrotransmiter) acetilholin, ki se spro\xc5\xa1\xc4\x8da iz postganglionarnih parasimpati\xc4\x8dnih \xc5\xbeiv\xc4\x8dnih vlaken. Le-ti stimulirajo izlo\xc4\x8danje prebavnih encimov iz acinarnih celic. Celice izlo\xc4\x8dajo v glavnem neaktivne oblike treh proteaz, tj. tripsin, kimotripsin in pankreati\xc4\x8dno elastazo, ter pankreati\xc4\x8dno lipazo in amilazo, fosfolipazo A2, lizofosfolipazo in holesterol esterazo. Vsi encimi razen amilaze so uporabni tudi pri diagnosticiranju tumorjev.\n_START_SECTION_\nCentroacinarne celice\n_START_PARAGRAPH_\nCentroacinarne celice imajo bledo eozinofilno obarvano citoplazmo z malo\xc5\xa1tevilnimi organeli. Jedro je ovalno in centralno le\xc5\xbee\xc4\x8de. Med sabo so povezane z interdigitacijami, z acinarnimi celicami pa s presledkovnimi stiki._NEWLINE_Skupaj z acinarnimi celicami obdajajo t. i. intraacinarni vstavek oz. intraacinarni del interkalarnega voda, v svetlino katerega izlo\xc4\x8dajo celice svoje produkte. Centroacinarne celice izlo\xc4\x8dajo alkalno raztopino, bogato z bikarbonatom (HCO\xe2\x82\x83\xe2\x81\xbb), ki nevtralizira kisli \xc5\xbeelod\xc4\x8dni sok v dvanajstniku. Izlo\xc4\x8danje spodbuja sekretin.'